用前韻答黄一翁二首  其一
作者：王炎
朝代：宋

paragraphs: 縕袍敵狐裘，晚飯可當肉。
諱窮竟未免，豈不愛儲蓄。
嗜利顙有泚，恐愧王承福。
財固禍之媒，越鄉忌懷玉。
君看座右器，已滿即傾覆。
聖賢用功處，清心而寡欲。
於世淡無求，乃能實其腹。
誰令入青衫，失策混流俗。
黄子振鷺姿，筆力扛百斛。
笑人龜手藥，欲售先聚族。
知予頗清苦，應物未圓熟。
游宦不能巧，俯首立矮屋。
鍛鍊知精金，祁寒見松竹。
自立不堅定，庸行徒聖讀。
誰謂漆園高，俯首欲丐粟。
窮作扣角歌，老厭淄川牧。
古道寖斲喪，時人方逐逐。
有田南山南，可辦一盂粥。
請賡歸去來，世路早收足。